กำไรปกติเดินนำหน้าแฉทุกวัน ทันเกมหุ้น
ตามประสาผู้บริหารที่ไม่ยอมอยู่นิ่ง นายชายนิด อรรถญาณสกุล นักพัฒนาอสังหาริมทรัพย์มือเก่าแก่หลายทศวรรษ ผ่านทั้งร้อนทั้งหนาว จนเป็นเจ้าของฉายา”แมว 9 ชีวิต” ไม่เปลืองโอกาสเนิ่นนานที่เอาแต่เงื้อง่าราคาแพง รีบจัดการแถลงข่าว ประกาศแผนธุรกิจประจำปีด้วยความมั่นใจเกินร้อย
4 ก.พ. 2559

ตามประสาผู้บริหารที่ไม่ยอมอยู่นิ่ง นายชายนิด อรรถญาณสกุล นักพัฒนาอสังหาริมทรัพย์มือเก่าแก่หลายทศวรรษ ผ่านทั้งร้อนทั้งหนาว จนเป็นเจ้าของฉายา”แมว 9 ชีวิต” ไม่เปลืองโอกาสเนิ่นนานที่เอาแต่เงื้อง่าราคาแพง รีบจัดการแถลงข่าว ประกาศแผนธุรกิจประจำปีด้วยความมั่นใจเกินร้อย
ไม่มั่นใจ ไม่ทำ…ส่วนจะสัมฤทธิผลตามเป้าหรือไม่ ว่ากันทีหลัง
พูดก่อน ถือว่าชิงความได้เปรียบล่วงหน้าไปก่อน อย่างน้อยก็เป็นข่าวใหญ่กว่ารายอื่นๆ ที่มัวเหนียมอาย หรือไม่พร้อมแถลงข่าว แม้จะเป็นบริษัทมหาชนจดทะเบียนแล้วก็ตาม
ชายนิดนำทีมแถลงเองแบบเสียงดังฟังชัด ว่า ปีนี้ บริษัท พร๊อพเพอร์ตี้ เพอร์เฟค จำกัด (มหาชน) หรือ  PF ในปี 2559 ตั้งเป้ายอดขายเติบโตต่อเนื่องมาอยู่ที่ 1.6 หมื่นล้านบาท แบ่งเป็นยอดขายจากโครงการแนวราบ 9 พันล้านบาท และโครงการคอนโดมิเนียม 7 พันล้านบาท เพิ่มขึ้น 45% จากปีก่อนที่มียอดขายอยู่ที่ 1.1 หมื่นล้านบาท
ยอดขายพรีเซลที่โตแบบก้าวกระโดดนี้ มาจากการเปิดตัวโครงการใหม่ 17 โครงการ มูลค่าโครงการรวม 2.4 หมื่นล้านบาท ซึ่งยังเน้นเปิดโครงการแนวราบ เป็นบ้านเดี่ยวและทาวน์เฮาส์ 12 โครงการ มูลค่ารวม 1.68 หมื่นล้านบาท และคอนโดมิเนียม 5 โครงการ มูลค่ารวม 7.2 หมื่นล้านบาท โดยวางแผนเปิดโครงการใหม่ในครึ่งปีแรก 4 โครงการ และครึ่งปีหลังอีก 13 โครงการ
จุดเด่นของโครงการของ PF ในมุมมองของชายนิดและคณะ ที่มีแลนด์แบงก์มากมายในเขตนนทบุรีเป็นพิเศษ คือ มีโครงการที่อยู่บนแนวรถไฟฟ้าสายสีแดงถึง 14 โครงการ และไม่ต้องเหนื่อยเพราะร่วมมือกับพันธมิตรทางธุรกิจใหม่ในการเปิดโครงการเปิดแฟรนไชส์ ร่วมกับ Too Fast to Sleep  ร้านกาแฟคอนเซ็ปต์ใหม่สำหรับนักศึกษาและหนุ่มสาวย่านศาลายา ที่โครงการไอคอนโด ศาลายา เดอะแคมปัส
ยอดขายที่คาดว่าจะกระฉูดนี้ ทำให้ชายนิดและคณะ เชื่อมั่นว่า รายได้รวมปีนี้ของ PF จะอยู่ที่ 2 หมื่นล้านบาท หรือเติบโต 67% จากปีก่อน ที่มีรายได้รวมอยู่ที่ 1.19 หมื่นล้านบาท
รายได้ดังกล่าว จะมาจากรายได้จากการขายโครงการแนวราบ 9 พันล้านบาท รายได้จากโครงการคอนโดมิเนียม 7.5 พันล้านบาท รวมทั้งของเก่า ยอดขายรอโอน (Backlog) 4.77 พันล้านบาท  
รายได้ปกตินี้ หากนับเพิ่ม รวมเอารายได้พิเศษจากการขายที่ดิน 1 พันล้านบาท และรายได้จากธุรกิจโรงแรมอีก 2.5 พันล้านบาท จะทำให้การเทิร์นอะราวด์โดดเด่น โดยที่กำไรจากการดำเนินงาน เหนือรายได้พิเศษ…ซะที
ชายนิดระบุรายละเอียด (ตามประสาผู้รอบรู้ลึกทุกเรื่อง)แบบ “ม้าแก่ ชำนาญทาง” ว่า PF ยังมีแผนพัฒนาธุรกิจโรงแรมอย่างชัดเจน รวมทั้งการบริหารจัดการต้นทุนทางการเงิน เพื่อให้อัตราส่วนระหว่างแหล่งเงินทุนระยะสั้นและระยะยาวสมดุล เพื่อปรับเรตติ้งของบริษัทให้ดีขึ้น โดยจะมีการจัดตั้งกองทรัสต์ REIT ในส่วนของกิจการ Hospitalities และบริหารจัดการเพื่อปรับอัตราส่วนดอกเบี้ยจ่าย
พูดอย่างนี้ เหมือนกับจะบอกหรือส่งสัญญาณให้นักลงทุนที่ “ติดหุ้น” ของ PF ตามประสา “วีไอจำยอม” มั่นใจได้ว่า ปีนี้ ให้ถือต่อ..ไม่ต้องขายทิ้ง เพราะหวั่นหวาดหรือตัดขาดทุนกันอีกแล้ว เพราะปีนี้ PF จะไม่ต้องพึ่งพารายได้และกำไรพิเศษจากการขายที่ดินบางนามูลค่า 1,700 ล้านบาท เพื่อจะปั้นกำไรหลายร้อยล้านบาทแบบปี 2558 ที่ยังมีตัวเลขขาดทุนจากการดำเนินงานปกติหลงเหลืออยู่
เชื่อมือ “แมว 9 ชีวิต” เถอะ…ผ่านมาเยอะแล้ว
ใครไม่เชื่อ …ขอให้ยกมือขึ้น แต่ห้ามชูกำปั้นนะคร้าบ
แล้วก็เอาแต่มือขวาเท่านั้นนะ…อิ อิ อิ 
 
 
 